Сабий садхэр иджы нэхъ псынщIэу къалъос
Республикэм и Iэтащхьэ Къанокъуэ Арсен район, къалэ унафэщI псоми яхуигъэувауэ щытащ зи школ кIуэгъуэ мыхъуа сабийхэр садхэм кIуэн папщIэ зыхуеину Iуэхухэр зэфIагъэкIыну.
Аруан районым а къалэныр дэгъэкIыным фIыуэ егупсысауэ щыбгъэдыхьащ. Псалъэм папщIэ, пэщIэдзэ школхэм-сабий садхэм щагъэмащIэу щIадзащ пэщIэдзэ классхэм щIэсу ирагъаджэхэм я бжыгъэр. Ахэр Нарткъалэ и школхэм щIагъэтIысхьэри, абы и хьэкъкIэ зи школ кIуэгъуэ мыхъуауэ садхэм къащтэхэм я бжыгъэм хагъахъуэ. Абы къыдэкIуэу, Аруан районым егъэджэныгъэмкIэ и управленэм и унафэщI Жэмыхъуэ Сэрэждин зэрыжиIамкIэ, «Налмэс» IуэхущIапIэр зэгъэпэщыжын яухмэ, абыи зи школ кIуэгъуэ мыхъуахэм ящыщу сабийуэ 100 екIуэлIэнущ.
Район администрацэм медицинэ дэIэпыкъуэгъу псынщIэм и станцыщIэ зэращIын ахъшэ къыхуиутIыпщыну КъБР-м Узыншагъэр хъумэнымкIэ и министерствэм елъэIуащ. А Iуэхур зэфIэкIмэ, иджыпсту дэIэпыкъуэгъу псынщIэм къигъэсэбэп унэр (ари зэгуэр сабий саду щытащ) цIыкIухэм иратыжынущ. А щIыкIэм тету, сабий садхэр зэрызэпэубыдар гъэ еджэгъуэщIэм ирихьэлIэу нэрылъагъуу ягъэмэщIэнущ.
Сокъур Риммэ.
